Document ID: 31991R1957

ΚΑΝΟΝΙΣΜΟΣ ( ΕΟΚ ) αριθ . 1957/91 ΤΗΣ ΕΠΙΤΡΟΠΗΣ της 21ης Ιουνίου 1991 που τροποποιεί τον κανονισμό ( ΕΟΚ ) αριθ . 1955/88 σχετικά με τις λεπτομέρειες εφαρμογής του κανονισμού ( ΕΟΚ ) αριθ . 4028 /86 του Συμβουλίου για τις ενέργειες συνεργασίας στο πλαίσιο των προσωρινών ενώσεων επιχειρήσεων .
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη :
τη συνθήκη για την ίδρυση της Ευρωπαϊκής Οικονομικής Κοινότητας,
τον κανονισμό ( ΕΟΚ ) αριθ. 4028/86 του Συμβουλίου της 18ης Δεκεμβρίου 1986 σχετικά με τις κοινοτικές ενέργειες για τη βελτίωση και την προσαρμογή των διαρθρώσεων στον τομέα της αλιείας και της υδατοκαλλιέργειας ( 1 ), όπως τροποποιήθηκε τελευταία από τον κανονισμό ( ΕΟΚ ) αριθ . 3944/90 ( 2 ) και ιδίως το άρθρο 20 παράγραφος 4 και το άρθρο 21 παράγραφος 4,
Εκτιμώντας :
ότι ο κανονισμός ( ΕΟΚ ) αριθ . 1955/88 ( 3 ) θεσπίζει τις λεπτομέρειες εφαρμογής του τίτλου VI του κανονισμού ( ΕΟΚ ) αριθ . 4028/86, όσον αφορά τις προσωρινές ενώσεις επιχειρήσεων -
ότι, λόγω των τροποποιήσεων που έγιναν στον τίτλο VI μετά από την πρόσφατη τροποποίηση του κανονισμού ( ΕΟΚ ) αριθ . 4028/86, πρέπει να τροποποιηθεί επίσης ο κανονισμός ( ΕΟΚ ) αριθ . 1955/88 -
ότι οι αιτήσεις υποβάλλονται από τις αρμόδιες αρχές των κρατών μελών και ότι οι αρχές αυτές πρέπει να εξετάζουν τις αιτήσεις πριν διατυπώσουν τη γνώμη τους την οποίαν υποβάλλουν στην Επιτροπή -
ότι η Επιτροπή πρέπει να έχει στη διάθεσή της όλα τα αναγκαία στοιχεία για να λάβει μία απόφαση επί της ουσίας -
ότι τα μέτρα που προβλέπονται στον παρόντα κανονισμό είναι σύμφωνα με τη γνώμη της Μόνιμης Επιτροπής Διαρθρώσεων στον τομέα της Αλιείας,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ : Άρθρο 1
Ο κανονισμός ( ΕΟΚ ) αριθ . 1955/88 τροποποιείται ως εξής :
1 . Το άρθρο 1 αντικαθίσταται από το ακόλουθο κείμενο :
"1 . Τα σχέδια των προσωρινών ενώσεων επιχειρήσεων που αναφέρονται στο άρθρο 19 παράγραφος 1 του κανονισμού ( ΕΟΚ ) αριθ . 4028/86 και υποβάλλονται στην Επιτροπή μέσω του ενδιαφερομένου κράτους μέλους, πρέπει να περιέχουν τα στοιχεία που αναφέρονται στο παράρτημα Ι και να υποβάλλονται με τη μορφή του προβλέπεται στο εν λόγω παράρτημα .
2 . Το τμήμα Α του παραρτήματος Ι υποβάλλεται στην Επιτροπή σε δύο αντίτυπα, το τμήμα Β του παραρτήματος Ι διατηρείται από τις αρμόδιες αρχές του ενδιαφερόμενου κράτους μέλους .
3 . Το ενδιαφερόμενο κράτος μέλος εξετάζει τα στοιχεία που εμφαίνονται στο τμήμα Β του παραρτήματος Ι και ανακοινώνει τη γνώμη του στην Επιτροπή στο σημείο 1 του παραρτήματος Ι, τμήμα Α . Το ενδιαφερόμενο κράτος μέλος καθορίζει ταυτόχρονα τα κριτήρια τα οποία εφαρμόζει για την επιλογή των σχεδίων και για τη χορήγηση της χρηματοδοτικής συνδρομής, όπως προβλέπεται στην παράγραφο 8 του τμήματος Α του παραρτήματος Ι .
4 . Τα σχέδια που αναφέρονται στην παράγραφο 1 καταγράφονται στην Επιτροπή την ημέρα της παραλαβής τους ."
2.Το άρθρο 2 αντικαθίσταται από το ακόλουθο κείμενο :
"Κατά την έννοια του παρόντος κανονισμού, νοείται ως :
- "τελευταίος λιμένας εξοπλισμού", ο λιμένας στον οποίο το σκάφος ολοκληρώνει τη φόρτωση εργαλείων αλιείας και τον ανεφοδιασμό του σε τρόφιμα, και συμπληρώνει το πλήρωμά του,
-"έναρξη των αλιευτικών δραστηριοτήτων κάθε σκάφους", η ημέρα χώρησης κάθε σκάφους από τον τελευταίο λιμένα εξοπλισμού,
-"λήξη των αλιευτικών δραστηριοτήτων κάθε σκάφους", η ημέρα επιστροφής κάθε σκάφους στον τελευταίο λιμένα εκφόρτωσης, υπό την προϋπόθεση ότι στο μεταξύ δεν έχει ασκηθεί καμία δραστηριότητα ξένη προς τους στόχους της εν λόγω προσωρινής ένωσης επιχειρήσεων,
-"διάρκεια των αλιευτικών δραστηριοτήτων κάθε σκάφους", η περίοδος μεταξύ της έναρξης και της λήξης των αλιευτικών δραστηριοτήτων ."
3.Το άρθρο 3 αντικαθίσταται από το ακόλουθο κείμενο .
"1 . Για να μπορεί να χορηγηθεί πριμοδότηση συνεργασίας, οι αλιευτικές δραστηριότητες κάθε σκάφους το οποίο αφορά η προσωρινή ένωση επιχειρήσεων, θα πρέπει να αρχίζουν μετά την καταχώρηση του σχεδίου που αναφέρεται στο άρθρο 1 .
2 . Η πριμοδότηση που αναφέρεται στο άρθρο 20 παράγραφος 1 του κανονισμού ( ΕΟΚ) αριθ . 4028/86 χορηγείται μόνο για τη διάρκεια των αλιευτικών δραστηριοτήτων κάθε σκάφους το οποίο αφορά η προσωρινή ένωση επιχειρήσεων . Η περίοδος κατά την οποία κάθε σκάφος το οποίο αφορά η προσωρινή ένωση επιχειρήσεων, δεν ασκεί καμμία δραστηριότητα, δεν θα πρέπει να υπερβαίνει τις 108 ημέρες ανά περίοδο ενός έτους, εκτός ανωτέρας βίας δεόντως αιτιολογημένης ."
4.Το άρθρο 5 αντικαθίσταται από το ακόλουθο κείμενο :
"1 . Η καταβολή της πριμοδότησης συνεργασίας πραγματοποιείται κατά τη λήξη των αλιευτικών δραστηριοτήτων του σκάφους ή του τελευταίου σκάφους του συγκεκριμένου στόλου . Οι αιτήσεις πληρωμής θα πρέπει να παραλαμβάνονται από την Επιτροπή το αργότερο δύο μήνες μετά από το πέρας των αλιευτικών δραστηριοτήτων του σκάφους ή του τελευταίου σκάφους του συγκεκριμένου στόλου και θα πρέπει να συνοδεύονται από την τελική έκθεση δραστηριότητας κατά την έννοια του τίτλου ΙΙΙ .
2 . Σε περίπτωση κατά την οποία ένα σχέδιο περιλαμβάνει αλιευτικές δραστηριότητες διαρκείας μεγαλύτερης ενός έτους, η πληρωμή της επιδότησης συνεργασίας είναι δυνατόν να αποτελέσει αντικείμενο μιας πρώτης πληρωμής, που θα πραγματοποιηθεί κατά την περίοδο ενός έτους, περιόδου λαμβανόμενης υπόψη από την αρχή των αλιευτικών δραστηριοτήτων του σκάφους ή του πρώτου σκάφους του εν λόγω στολίσκου . Η αίτηση για την πρώτη πληρωμή της επιδότησης συνεργασίας πρέπει να φθάνει στην Επιτροπή μέσα στους δύο μήνες μετά το τέλος του πρώτου έτους των αλιευτικών δραστηριοτήτων και πρέπει να συνοδεύεται με έκθεση δραστηριοτήτων, σύμφωνα με το πρότυπο που δίδεται στο παράρτημα ΙΙΙ .
3 . Η πληρωμή του υπολοίπου της επιδότησης συνεργασίας των σχεδίων που αναφέρονται στην παράγραφο 2 πραγματοποιείται στο τέλος των αλιευτικών δραστηριοτήτων του σκάφους ή του τελευταίου σκάφους του εν λόγω στολίσκου . Η αίτηση πληρωμής του υπολοίπου της επιδότησης συνεργασίας πρέπει να φθάσει στην Επιτροπή το αργότερο δύο μήνες μετά το τέλος των αλιευτικών δραστηριοτήτων του σκάφους ή του τελευταίου σκάφους του εν λόγω στολίσκου και πρέπει να συνοδεύεται με μια τελική έκθεση δραστηριοτήτων ."
5.Διαγράφεται το άρθρο 6 .
6.Στο άρθρο 7, η παράγραφος 1 αντικαθίσταται από το ακόλουθο κείμενο :
"1 . Η τελική έκθεση δραστηριότητας θα πρέπει να παραλαμβάνεται από την Επιτροπή το αργότερο δύο μήνες μετά το πέρας των αλιευτικών δραστηριοτήτων του σκάφους ή του τελευταίου σκάφους του συγκεκριμένου στόλου ."
7.Το άρθρο 8 καταργείται .
8.Τα παραρτήματα Ι, ΙΙ και ΙΙΙ του κανονισμού (ΕΟΚ ) αριθ . 1955/88 αντικαθίστανται από τα παραρτήματα του παρόντος κανονισμού . Άρθρο 2
Ο παρών κανονισμός αρχίζει να ισχύει την ημέρα της δημοσίευσής του στην Επίσημη Εφημερίδα των Ευρωπαϊκών Κοινοτήτων .
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος .
Βρυξέλλες, 21 Ιουνίου 1991 .

Labels: 4
19
6